b"\n_START_ARTICLE_\nRim\n_START_SECTION_\nZgodovina Rima\n_START_PARAGRAPH_\nRim je nastal po vsej verjetnosti z zdru\xc5\xbeitvijo razli\xc4\x8dnih plemenskih skupin, ki so \xc5\xbeiveli na tem obmo\xc4\x8dju pribli\xc5\xbeno v 8. stoletju pr. n. \xc5\xa1t. Ampak tradicija pripoveduje, da sta mesto ustanovila brata Romul in Rem 21. aprila leta 753 pr. n. \xc5\xa1t. Tako je Romul postal prvi rimski kralj, ki mu je sledilo \xc5\xa1e \xc5\xa1est monarhov, ki so bili verjetno vsi etru\xc5\xa1\xc4\x8danskega porekla. Zadnji izmed teh, Tarkvinij O\xc5\xa1abni, je bil izgnan iz Rima leta 509 pr. n. \xc5\xa1t. in tedaj je bila ustanovljena Rimska republika (Repubblica Romana), ki je trajala do druge polovice 1. stoletja pr. n. \xc5\xa1t._NEWLINE_Med tem \xc4\x8dasom je Rim bil \xc5\xa1tevilne bitke, s katerimi je zasedel celotno Italijo. Prihajalo je tudi do preobratov, denimo leta 387 pr. n. \xc5\xa1t., ko so Galci napadli Rim in ga skoraj v celoti poru\xc5\xa1ili. Z vojnami proti razli\xc4\x8dnim italskim ljudstvom, Galcem, Karta\xc5\xbeanom in Makedoncem so Rimljani utrdili prevlado nad Italijo in se za\xc4\x8deli \xc5\xa1iriti proti \xc5\xa0paniji in anti\xc4\x8dni Makedoniji._NEWLINE_V 1. stoletju. pr. n. \xc5\xa1t. za\xc4\x8dne v republiki \xc5\xa1kripati in se mora soo\xc4\x8diti z dr\xc5\xbeavljansko vojno in Spartakovim uporom. Rim je nadaljeval svoja osvajanja ozemelj na \xc4\x8delu z Julijem Cezarjem, ki je osvojil Galijo ter raz\xc5\xa1iril dr\xc5\xbeavo celo do Sirije in Armenije._NEWLINE_Rimska nadvlada se je tako razprostirala nad prevelikim ozemljem, zato je postal nadzor za Rim prete\xc5\xbeak. To je privedlo do nastanka Rimskega imperija.\n_START_SECTION_\nSrednjeve\xc5\xa1ki Rim\n_START_PARAGRAPH_\nPogosto spregledana rimska srednjeve\xc5\xa1ka dedi\xc5\xa1\xc4\x8dina je ena izmed najve\xc4\x8djih v italijanskih mestih._NEWLINE_\xc5\xbdivljenje v Rimu se je s Palatina in forumov preselilo k Lateranu, kjer je bil sede\xc5\xbe rimskega \xc5\xa1kofa, pape\xc5\xbea. _NEWLINE_Bazilike \xc5\xa1e iz \xc4\x8dasa paleokr\xc5\xa1\xc4\x8danske dobe, vklju\xc4\x8dno z baziliko  Marije Sne\xc5\xbene in baziliko Sv. Pavla izven obzidja (slednje ve\xc4\x8dkrat predelane v 19. stoletju), imata obe mozaike iz 4. stoletja. Poznej\xc5\xa1i pomembni mozaiki in freske so v cerkvah Sv. Marija onkraj Tibere (Santa Maria nel Trastevere), Santi Quattro Coronati in Santa Pressedi. Srednjeve\xc5\xa1ke stavbe so \xc5\xa1tevilni stolpi, najve\xc4\x8dja pa sta Torre delle Milizie in Torre dei Conti, oba v bli\xc5\xbeini Rimskega foruma (Forum Romanum) in ogromnega stopni\xc5\xa1\xc4\x8da, ki vodi do bazilike Santa Maria d' Aracoeli na Kapitolski gri\xc4\x8d.\n_START_SECTION_\nSpomeniki na seznamu Unescove svetovne dedi\xc5\xa1\xc4\x8dine\n_START_PARAGRAPH_\nPod naslovom Zgodovinsko sredi\xc5\xa1\xc4\x8de Rima, lastnosti svetega sede\xc5\xbea v tem mestu, ki u\xc5\xbeiva ekstrateritorialne pravice in San Paolo Fuori le Mura (Historic Centre of Rome, the Properties of the Holy See in that City Enjoying Extraterritorial Rights and San Paolo Fuori le Mura) so naslednji spomeniki v starem mestnem jedru Rima:_NEWLINE_Po legendi, da sta Rim ustanovila Romul in Rem leta 753 pred na\xc5\xa1im \xc5\xa1tetjem, je bil Rim najprej sredi\xc5\xa1\xc4\x8de rimske republike, nato rimskega imperija in je v 4. stoletju postal prestolnica kr\xc5\xa1\xc4\x8danskega sveta. Mesto svetovne dedi\xc5\xa1\xc4\x8dine, raz\xc5\xa1irjeno leta 1990 na obzidje Urbana VIII., vklju\xc4\x8duje nekatere od pomembnej\xc5\xa1ih anti\xc4\x8dnih spomenikov, kot so forumi, Avgustov mavzolej, Hadrijanov mavzolej, Panteon, Trajanov steber in steber Marka Avrelija, pa tudi verske in javne zgradbe pape\xc5\xa1kega Rima. Svetovna dedi\xc5\xa1\xc4\x8dina obsega celotno zgodovinsko sredi\xc5\xa1\xc4\x8de Rima znotraj mestnega obzidja v naj\xc5\xa1ir\xc5\xa1em obsegu v 17. stoletju, kot tudi baziliko sv. Pavla zunaj obzidja. Nepremi\xc4\x8dnina, kompleksna in stratificirana, vklju\xc4\x8duje izjemna arheolo\xc5\xa1ka obmo\xc4\x8dja, ki so integrirana v urbano tkivo.\n_START_SECTION_\n\xc5\xa0port\n_START_PARAGRAPH_\nLeta 1960 je Rim gostil Poletne olimpijske igre. Tukaj imata sede\xc5\xbe dva pomembna italijanska nogometna kluba, A.S. Roma in S.S. Lazio, ki svoje doma\xc4\x8de tekme igrata na olimpijskem stadionu. V mestu je med letoma 1925 in 1954 potekala dirka za Veliko nagrado Rima."